Folketing
1999-11-25

Til gengæld følger der altså af aftalefriheden, at enhver arbejdsgiver skal have frihed til selv at fastsætte, hvilke kvalifikationer han ønsker af en ansat, og til at stille eventuelle krav om et uniformsreglement. På samme måde bestemmer danskere og udlændinge naturligvis selv, hvad de vil spise, men kommunerne skal ikke være forpligtet til at betale for kød, der er slagtet eller tilberedt efter særlige religiøse ritualer. De, der i modsætning til, hvad der følger af dansk kristendom og dansk tradition, tillægger tilberedning af mad en religiøs betydning, skal ikke kunne kræve særbehandling på offentlige institutioner. Danske love skal hverken påbyde eller forbyde nogen at tilberede mad efter bestemte religiøse ritualer. Det må ske for egen regning, og vi kristne, der tager afstand fra denne ritualtvang, skal under ingen omstændigheder kunne tvinges til at indtage sådanne måltider. Set ud fra et kristent synspunkt må det slås fast, at den tørklædetvang er vantro, og vi vil ikke finde os i, at man som kristen ikke tør vedkende sig sin tro af angst for at blive kaldt racist.